- 'પદ્માવત'ના હિંસક વિરોધમાં પોલીસે 44ની ધરપકડ કરી - અન્ય 70ની ઓળખ કરાઇ, કુલ ત્રણ ગુના નોંધાયા અમદાવાદ, તા. 24 જાન્યુઆરી 2018, બુધવાર ટોક ઓફ ધી ટન્ગ બનેલો મુદ્દો પદ્માવત ધીરે ધીરે વધુને વધુ હિંસક સ્વરૂપ ધારણ કરી રહ્યો છે. ગઈ કાલે અમદાવાદમાં આગચંપીના બનાવો બન્યા હતા જેમાં 44 જણાની ધરપકડ કરવામાં આવી છે. આ અંગે વસ્ત્રાપુર પોલીસે ત્રણ અને સેટેલાઇટ પોલીસે એક ગુન્હો નોંધીને તપાસ હાથ ધરી છે આ બંને ગુનાઓ અંતર્ગત અત્યાર સુધીમાં 44 જણાની ધરપકડ કરવામાં આવી છે. વાહનોને આગ લગાવવા અને તોડફોડ કરવાના મામલે 70 જણાની ઓળખ કરી લેવામાં આવી છે. ગઈ રાતે થયેલા હિંસક બનાવોમાં 51 વાહનોને આગ લગાવવામાં આવી હતી આ અંગેના CCTV ફુટેજ પોલીસે કબજે કર્યા છે. આ અંગે પોલીસે પરિસ્થિતિ નાજુક લાગતા લશ્કરી ટુકડીઓ તહેનાત કરી છે જેમાં રેપીડ એકશન ફોર્સ(RAF)ની બે બટાલીયનને ઉતારવામાં આવી છે આ બટાલીયનમાં મહિલાઓ સહિત 100 સૈનિકો છે. RAF ની ટુકડી ફ્લેગ માર્ચ કરીને હિમાલયાથી આલ્ફામોલ જશે. તમામ ગુનામાં કાવતરાની કલમ લગાવાઇ છે. તમામ હિંસક શખ્સો સાણંદ નજીક એકઠા થયા હતા અને ત્યાર બાદ સમગ્ર ઘટનાને અંજામ આપવામાં આવ્યો હતો. પોલીસે આ અંગે સજ્જડ કિલ્લેબંધી કરી છે.